На основу члана 14. став 2. Закона о улагањима („Службени гласник РС”, бр. 89/15 и 95/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о условима, начину и поступку ослобођења од царинских и других дажбина на увоз опреме**

"Службени гласник РС", број 34 од 17. маја 2019.

I. УВОДНЕ ОДРЕДБЕ

**Предмет уређивања**

Члан 1.

Овом уредбом ближе се уређују услови, начин и поступак ослобођења од царинских и других дажбина на увоз опреме улагача, осим пореза на додату вредност.

**Појмови**

Члан 2.

Изрази употребљени у овој уредби имају следећа значења:

1) *увозне дажбине* су царинске дажбине и друге дажбине, изузев ПДВ-а које имају исто дејство и које се плаћају при увозу робе;

2) *улагач,* јесте домаће или страно, правно или физичко лице које је извршило улагање на територији Републике Србије, у складу са законом;

3) *опрема*јесу нови производни погони, машине и опрема који се набављају и држе ради производње производа, за чији увоз се одобрава царинска повластица, а коју улагач увози и као свој неновчани улог инвестира у привредно друштво, или коју привредно друштво директно набавља, а региструје као улагање у форми забележбе, ради обављања делатности за које је дозвољена додела подстицаја у складу са прописима којима се уређују критеријуми, услови и начин привлачења директних инвестиција;

4) *царинска повластица* је ослобођење од плаћања увозних дажбина на увоз опреме;

5) *мали привредни субјект* јесте привредни субјект који има мање од 50 запослених и годишњи промет или укупан годишњи биланс стања који не прелази 10 милиона евра, у складу са прописом којим се уређује државна помоћ (у даљем тексту: мало привредно друштво);

6) *средњи привредни субјект* јесте привредни субјект који има од 50 до 250 запослених и годишњи промет који не прелази 50 милиона евра или укупни годишњи биланс стања који не прелази 43 милиона евра у складу са прописом којим се уређује државна помоћ (у даљем тексту: средње привредно друштво);

7) *велики привредни субјект*јесте привредни субјект који има преко 250 запослених и годишњи промет преко 50 милиона евра или укупан годишњи биланс стања преко 43 милиона евра у складу са прописом којим се уређује држава помоћ (у даљем тексту: велико привредно друштво);

8) *царински орган* је Управа царина, царинарница и њене организационе јединице надлежне за примену царинских и осталих прописа, као и овлашћени царински службеник, у складу са Законом о царинској служби („Службени гласник РСˮ, брoj 95/18);

9) *уговор о додели средстава подстицаја* је уговор којим се уређују међусобна права и обавезе даваоца средстава подстицаја и корисника средстава подстицаја у складу са прописом којим се уређују критеријуми, услови и начин привлачења директних инвестиција;

10) *корисник царинске повластице* је привредно друштво регистровано у Републици Србији за обављање делатности за које је дозвољена додела подстицаја у складу са прописима којима се уређују критеријуми, услови и начин привлачења директних инвестиција, а које је увозник опреме за коју се одобравају царинске повластице.

II. ВИСИНА СРЕДСТАВА ПОДСТИЦАЈА

**Максимални дозвољени износ средстава подстицаја**

Члан 3.

Максимални дозвољени износи средстава подстицаја одређују се у складу са прописима којима се уређују правила за доделу и контролу државне помоћи и прописима којима се уређују услови и начин привлачења директних инвестиција.

Максималан дозвољени износ средстава за велика привредна друштва може се утврдити највише до 50% оправданих трошкова за реализацију инвестиционог пројекта.

Максималан дозвољени износ средстава за средње привредно друштво може се утврдити највише до 60% оправданих трошкова, а за мала привредна друштва највише до 70% оправданих трошкова за реализацију инвестиционог пројекта.

III. УСЛОВИ ЗА ОСТВАРИВАЊЕ ПОВЛАСТИЦЕ

**Остваривање права на ослобођење**

Члан 4.

Остваривање права на царинску повластицу на увоз опреме, привредно друштво остварује у складу са правилима за доделу државне помоћи, и то:

1) у складу са правилима за доделу регионалне инвестиционе државне помоћи, за привредне субјекте који су корисници средстава подстицаја по уговору о додели средстава подстицаја;

2) у складу са правилима за доделу de minimis државне помоћи, за привредне субјекте који нису корисници средстава по уговору о додели средстава подстицаја.

Право на царинску повластицу се не може остварити за набавку опреме у секторима саобраћаја, развоја софтвера осим ако нису у функцији унапређења производа, производног процеса или пружања услуга сервисних центара, угоститељства, игара на срећу, трговине, производње синтетичких влакана, угља и челика, рударства, дувана и дуванских прерађевина, оружја и муниције, бродоградње поморских трговачких пловила на сопствени погон преко 100 бруто регистрованих тона, аеродрома, комуналних делатности, сектора енергетике, широкопојасне мреже, рибарства и аквакултуре.

**Висина ослобођења**

Члан 5.

Царинска повластица на увоз опреме може се користити до висине уписаног неновчаног улога у привредно друштво.

Износ царинске повластице може се доделити до износа који:

1) када се сабере са износом додељених средстава подстицаја не прелази износ из члана 3. ст. 2. и 3. ове уредбе, за привредна друштва која су корисници средстава по уговору о додели средстава подстицаја;

2) не прелази горњу границу *de minimis* државне помоћи у износу од 23.000.000,00 динара по једном улагачу у било ком периоду у току три узастопне фискалне године, у складу са прописима којима се уређују правила за доделу и контролу државне помоћи, за привредна друштва која нису корисници средстава по уговору о додели средстава подстицаја.

**Рок за остварење права на ослобођење**

Члан 6.

Право из члана 4. ове уредбе може се остварити у року од две године од дана регистрације забележбе одлуке привредног друштва о улагању или регистрације повећања капитала, у складу са Законом о поступку регистрације у Aгенцији за привредне регистре.

Изузетно од става 1. овог члана, уколико је уговором о испоруци опреме предвиђен дужи рок испоруке од две године или је наступила доцња испоручиоца опреме право улагача из члана 4. ове уредбе може се остварити у року од шест месеци од наступања наведених околности.

**Забележба улагања**

Члан 7.

Ради остваривања права на царинску повластицу у складу са овом уредбом привредно друштво је у обавези да у Регистру привредних субјеката упише забележбу улагања-набавке опреме која ће бити увезена као улог улагача.

Забележбом из става 1. овог члана уписује се уговор или одлука привредног друштва о улагању која садржи спецификацију опреме као саставни део одлуке, шифру и назив делатности за коју се опрема прибавља као и податке о испоручиоцу опреме.

Спецификација опреме из става 2. овог члана обавезно садржи: назив опреме, назив произвођача и вредност опреме.

IV. ПОСТУПАК ЗА ОСТВАРИВАЊЕ ПОВЛАСТИЦЕ

**Евидентирање и размена података**

Члан 8.

Привредно друштво које захтева царинску повластицу, ради увођења у евиденцију у зависности од основа, доставља централи Управе царина у року од 30 дана следеће:

1) ради остваривања права на ослобођење на основу одлуке о повећању капитала, доставља Управи царина одлуку о повећању капитала и извод из Регистра привредних субјеката у року од 30 дана од дана регистрације повећања основног капитала;

2) ради остваривања права на ослобођење, на основу забележбе Уговора о неновчаном улагању у привредно друштво или забележбе улагања на основу Уговора о додели средстава подстицаја, након уписа забележбе улагања у Регистар привредних субјеката, Агенција за привредне регистре доставља податке о уписаним забележбама улагања Управи царина посредством информационог система.

До успостављања електронске комуникације из става 1. овог члана податке о уписаним забележбама улагања Управи царина доставља привредно друштво које захтева царинску повластицу.

Управа царина уводи и додељује евиденциони број привредном друштву које захтева царинску повластицу на основу података из става 1. овог члана.

**Захтев за ослобођење улагача**

Члан 9.

Царинском органу који спроводи царински поступак стављања опреме у слободан промет привредно друштво које захтева царинску повластицу ради остваривања права на ослобођење, подноси:

1) одлуку о повећању капитала и процену вредности неновчаног улога;

2) гарантни лист или другу одговарајућу документацију из које се може утврдити да је опрема која се увози нова;

3) уговор о додели средстава подстицаја, ако је корисник повластице и корисник средстава по поменутом уговору;

4) изјаву да није корисник *de minimis* државне помоћи, односно изјаву о оствареном износу *de minimis* државне помоћи у текућој фискалној години и у претходне две узастопне фискалне године, ако није корисник средстава по уговору о додели средстава подстицаја;

5) изјаву да опрема која се увози служи за обављање делатности корисника повластице;

6) изјаву о свим другим додељеним државним помоћима за исте оправдане трошкове.

Уз доказе из става 1. тач. 1)–6) овог члана прилаже се извод о регистрованим подацима о привредном друштву уписаном у Регистар привредних субјеката о висини уписаног неновчаног улога улагача у капиталу привредног друштва или извод о регистрацији забележбе улагања, које царински орган прибавља по службеној дужности.

Царински орган на основу поднетог захтева и приложених доказа доноси решење о ослобађању од плаћања увозних дажбина на увоз опреме.

Царински орган копију решења из става 3. овог члана доставља министарству надлежном за послове привреде и Комисији за контролу државне помоћи без одлагања, најкасније у року од 30 дана од дана доношења решења, а на крају сваког шестомесечног периода доставља извештај о привредним друштвима која су остварила право на царинску повластицу Развојној агенцији Србије.

V. ЗАБРАНА ОТУЂЕЊА И ОГРАНИЧЕЊЕ РАСПОЛАГАЊА

**Трајање ограничења у погледу права располагања увезеном опремом ослобођеном од плаћања увозних дажбина**

Члан 10.

Опрема се не може отуђити, дати другом на употребу или користити у друге сврхе у року од три године од дана стављања робе у слободан промет у складу са царинским прописима.

Ако се опрема из става 1. овог члана отуђи, да другом на употребу или користи у друге сврхе пре истека рока из става 1. овог члана, на ту опрему плаћају се увозне дажбине.

Висина увозних дажбина из става 2. овог члана обрачунава се према стању робе и по прописима који важе на дан подношења захтева за обрачун и плаћања увозних дажбина, односно на дан доношења решења о наплати увозних дажбина ако није поднет захтев за обрачун и плаћање увозних дажбина.

**Царински надзор**

Члан 11.

Опрема ослобођена плаћања увозних дажбина по основу улога улагача која је стављена у слободан промет у складу са одредбама ове уредбе остаје под царинским надзором.

Царински надзор престаје:

1) када више не постоје услови због којих је опрема и стављена у слободан промет без плаћања увозних дажбина;

2) кад се опрема извезе или уништи;

3) када се дозволи употреба опреме у друге сврхе од оних које су прописане овом уредбом и када су увозне дажбине плаћене.

VI. ПРЕЛАЗНЕ И ЗАВРШНЕ ОДРЕДБЕ

**Окончање започетих поступака**

Члан 12.

Поступци за остваривање повластица започети до дана ступања на снагу ове уредбе, окончаће се у складу са прописима по којима су започети.

**Размена података путем информационог система**

Члан 13.

Агенција за привредне регистре је дужна да у року од 60 дана од дана ступања на снагу ове уредбе, посредством информационог система достави податке Управи царина о уписаним забележбама улагања.

**Престанак важења уредбе**

Члан 14.

Даном ступања на снагу ове уредбе престаје да важи Уредба о условима, начину и поступку ослобођења од царинских и других дажбина на увоз опреме („Службени гласник РС”, број 48/18).

**Ступање на снагу**

Члан 15.

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 број 110-3883/2019-1

У Београду, 16. маја 2019. године

**Влада**

Председник,

**Ана Брнабић,** с.р.